Oletagem, et jälgin põlevat lampi, millest tean, et põhimõtteliselt võiks ta ka kustuda. Kui lamp on juba tükk aega põlenud, võib mul tekkida kiusatus väita, et lamp põleb igavesti ning et selline põlemine on paratamatu loodusseadus. Kuid niisugusele ahvatlusele järele andes võin ma rängalt eksida, sest lamp võib juba järgmisel hetkel kustuda. Seetõttu toimin ma teisiti. Ma teen iga teatud ajaintervalli tagant ennustuse, millal minu arvates lamp kustub, kusjuures iga  kord ennustan ma lambile niisamasuguse kestusega edasipõlemist, kui kaua aja vältel ma olen lampi põlemas näinud. Sellise ennustamise korral, ükskõik millal ka lamp kustuks, langeb minu ennustatud kõikide kustumisaegade keskväärtus kokku lambi tegeliku kustumise ajaga, s. t. minu ennustusalgoritm annab igal juhul statistiliselt õige tulemuse.